รัฐบาลไทย-ข่าวทำเนียบรัฐบาล-กระทรวงมหาดไทยร่วมกับ ป.ป.ช. ขับเคลื่อนภารกิจการป้องกันและปราบปรามการทุจริต ปลูกจิตสำนึก “คนไทยไม่ทนต่อการทุจริต”
วันพฤหัสบดีที่ 5 ธันวาคม 2562
กระทรวงมหาดไทยร่วมกับ ป.ป.ช. ขับเคลื่อนภารกิจการป้องกันและปราบปรามการทุจริต ปลูกจิตสํานึก “คนไทยไม่ทนต่อการทุจริต”
กระทรวงมหาดไทยร่วมกับ ป.ป.ช. ขับเคลื่อนภารกิจการป้องกันและปราบปรามการทุจริต ปลูกจิตสํานึก “คนไทยไม่ทนต่อการทุจริต”
วันที่ 4 ธ.ค.2562 เวลา 10.00 น. ณ ห้องประชุมราชสีห์ ศาลาว่าการกระทรวงมหาดไทย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ได้มอบหมายให้ นายฉัตรชัย พรหมเลิศ ปลัดกระทรวงมหาดไทย พร้อมด้วยคณะผู้บริหารกระทรวงมหาดไทย ให้การต้อนรับ พลตํารวจเอก วัชรพล ประสารราชกิจ ประธานกรรมการ ป.ป.ช. นายประสาท พงษ์ศิวาภัย กรรมการส่งเสริมและสนับสนุนให้ประชาชนและหน่วยงานของรัฐมีส่วนร่วมการป้องกันและปราบปรามทุจริต และนายอุทิศ บัวศรีรองเลขาธิการคณะกรรมการ ป.ป.ช. ในการประชุมร่วมกับผู้บริหารกระทรวงมหาดไทยและผู้ว่าราชการจังหวัดทุกจังหวัดผ่านระบบวีดิทัศน์ทางไกล (Video Conference System) เพื่อชี้แจงภารกิจการป้องกันและปราบปรามการทุจริต
พลตํารวจเอก วัชรพล ประสารราชกิจ กล่าวว่า ป.ป.ช มีความตั้งใจที่จะแก้ไขปัญหาการทุจริตและประพฤติมิชอบในภาครัฐ โดยการปลูกฝังค่านิยมที่ดีให้แก่ทุกภาคส่วน โดยหัวใจสําคัญของการขับเคลื่อนอยู่ที่กลไกในระดับพื้นที่ซึ่งมีผู้ว่าราชการจังหวัดเป็นหัวหน้าส่วนราชการที่จะเป็นแรงผลักดันภารกิจของการป้องกันและปราบปรามการทุจริตให้หมดไป เพื่อให้เป็นไปตามวิสัยทัศน์ “ประเทศไทยใสสะอาด ไทยทั้งชาติต้านทุจริต (Zero Tolerance and Clean Thailand)” โดยมีประเด็นหารือได้แก่ 1) การขับเคลื่อนการดําเนินงานคณะอนุกรรมการการดําเนินงานตามยุทธศาสตร์ชาติว่าด้วยการป้องกันและปราบปรามการทุจริตจังหวัด โดยขอให้มีการประชุมอย่างต่อเนื่อง 2) การขับเคลื่อนการประเมินคุณธรรมและความโปร่งใสในการดําเนินงานของหน่วยงานภาครัฐ (ITA) ประจําปี 2563 โดยขอให้มีการกํากับติดตามหน่วยงานที่เข้ารับการประเมิน เพื่อยกระดับผลการประเมินให้สูงขึ้น และ 3) การจัดงานต่อต้านคอร์รัปชันสากล (ประเทศไทย) ในวันที่ 9 ธันวาคม 2562 โดยมีนายกรัฐมนตรีเป็นประธาน
นายประสาท พงษ์ศิวาภัย กล่าวว่า สํานักงาน ป.ป.ช. ขอความร่วมมือจากผู้ว่าราชการจังหวัดทุกจังหวัดดําเนินการทั้งด้านการป้องกันและการปราบปรามการทุจริตควบคู่กันไป โดยส่งเสริมความรู้เกี่ยวกับการป้องกันและปราบปรามการทุจริตสร้างมาตรการป้องกันและปราบปรามการทุจริต และรณรงค์ให้ประชาชนเข้ามามีส่วนร่วมในการป้องกันและปราบปรามการทุจริต รวมถึงเน้นย้ําการดําเนินการขับเคลื่อนการประเมินคุณธรรมและความโปร่งใสในการดําเนินงานของหน่วยงานภาครัฐ (ITA) ของจังหวัดให้เป็นไปตามตัวชี้วัดที่กําหนด
นายอุทิศ บัวศรี กล่าวว่า การขับเคลื่อนการประเมินคุณธรรมและความโปร่งใสในการดําเนินงานของหน่วยงานภาครัฐ (ITA) เป็นเครื่องมือที่หลายประเทศนํามาใช้เพื่อยกระดับการป้องกันและปราบปรามการทุจริต สําหรับในปี 63 จะเปิดให้ลงทะเบียนในวันที่ 1 เมษายน 63 และจะประกาศผลภายในเดือนกันยายน 63 สํานักงาน ป.ป.ช. จึงขอความร่วมมือหน่วยงานดําเนินการตามขั้นตอนต่าง ๆ ให้ครบถ้วน และในส่วนกลไกการทํางานในระดับจังหวัดให้ดําเนินการร่วมกับ ป.ป.ช. จังหวัด ดําเนินการตามตัวชี้วัดเพื่อให้บรรลุเป้าหมายตามที่กําหนด
ในท้ายสุด นายฉัตรชัย พรหมเลิศ กล่าวเน้นย้ํา ให้ผู้ว่าราชการจังหวัดให้ความสําคัญและให้การสนับสนุนการขับเคลื่อนการดําเนินงานตามยุทธศาสตร์ชาติว่าด้วยการป้องกันและปราบปรามการทุจริตจังหวัด และตามยุทธศาสตร์ชาติว่าด้วยการป้องกันและปราบปรามการทุจริต ระยะที่ 3 และการยกระดับคะแนนการประเมิน ITA ประจําปี 2563 ให้ผ่านเกณฑ์มาตรฐาน (85 คะแนน) โดยถอดบทเรียนข้อบกพร่องของการประเมินในปีที่ผ่านมา และมีการประชุมติดตามการดําเนินงานอย่างน้อยไตรมาสละ 1 ครั้ง และขอให้ทุกจังหวัดดําเนินการจัดงานวันต่อต้านคอร์รัปชันสากล ในวันที่ 9 ธันวาคม 2562 เพื่อร่วมกันสื่อสารเจตจํานงในการต่อต้านการทุจริตไปยังทุกภาคส่วน
ในขณะเดียวกัน ณ ห้องประชุมอัษฎางค์ ชั้น 5 อาคารดํารงราชานุสรณ์ กระทรวงมหาดไทย นายประจวบ สวัสดิประสงค์ รองเลขาธิการคณะกรรมการ ป.ป.ช. เป็นประธานในการเปิดโครงการวันต่อต้านคอร์รัปชันสากล (กระทรวงมหาดไทย) จัดโดย ศูนย์ปฏิบัติการต่อต้านการทุจริตกระทรวงมหาดไทย เพื่อสร้างการรับรู้เกี่ยวกับวันต่อต้านคอร์รัปชันสากล (ประเทศไทย) และปลุกกระแสสังคมที่ไม่ทนต่อการทุจริต ให้กับบุคลากรของหน่วยงานในสังกัดกระทรวงมหาดไทย มีกลุ่มเป้าหมายในการเข้าร่วมกิจกรรม ได้แก่ ข้าราชการและเจ้าหน้าที่ของสํานักงานปลัดกระทรวงมหาดไทย ตลอดจนกรมและหน่วยงานรัฐวิสาหกิจในสังกัดกระทรวงมหาดไทย รวมทั้งได้รับเกียรติจากนายประจวบ สวัสดิประสงค์ รองเลขาธิการคณะกรรมการ ป.ป.ช. นางฉวีวรรณ นิลวงศ์ ผู้อํานวยการกองยุทธศาสตร์และแผนงาน สํานักงาน ป.ป.ท. และนายสมโภชน์ โตรักษา รองผู้จัดการฝ่ายข่าว สถานีโทรทัศน์สีกองทัพบก ช่อง 7 มาร่วมเป็นวิทยากรอภิปรายในหัวข้อ ร่วมทํา ร่วมคิด “สุจริต โปร่งใส มหาดไทยใสสะอาด” ด้วย.
กองสารนิเทศ สป.มท.
ครั้งที่ 206/2562